**Dedikeret dansk- og klasselærer søges til Borris Skole**

På Borris Skole har vi pr. 1. august 2025 en ledig lærerstilling og søger derfor en dygtig og engageret lærer, der brænder for sine fag og for samværet med børn.

Du er uddannet dansklærer og kan derudover undervise i musik og/ eller håndværk & design. Kan du også løfte undervisningsopgaver i andre fag, er det en fordel.

Vi kan tilbyde en hverdag på en skole med et stigende elevtal, hvor vi pt. har 116 skønne elever fordelt fra 0. til 6.kl. Skolen er beliggende i et naturskønt område grænsende op til Skjern Å og Borris Hede. På skolen og i SFO’en mødes du af 16 meget engagerede medarbejdere.

Skolens lærere er organiseret i professionelt lærende fællesskaber, og det daglige samarbejde tager udgangspunkt i Ringkøbing Skjern kommunes fælles børne- og unge syn. Vi har en stor fællesskabsfølelse, en uformel omgangstone, og vi værdsætter, der er plads til et glimt i øjet.
I tilknytning til skolen ligger SFO’en ”Krudthuset”, hvor der går ca. 70 børn dagligt.

På Borris Skole er vi beriget med en fantastisk forældreopbakning, og vores undervisningslokaler og læringsmidler er alle opdaterede og tidssvarende. Vi prioriterer et solidt fagligt læringsmiljø og sætter elevernes læring, dannelse og trivsel meget højt.

Vi har årlige lejrture fra 2.kl – 6.kl, og hvert 3. år er hele skolen på lejrtur.

Derudover har vi et frugtbart skolesamarbejde med de omkringliggende skoler til gavn for vores elevers overgang til udskolingen i Skjern.

Vi søger en uddannet lærer, der:

* er en tydelig og kompetent klasseleder og brænder for danskfaget.
* har undervisningskompetencer i musik og/ eller håndværk & design.
* er fuld af positiv energi og fagligt engagement og har et godt blik for det kollegiale fællesskab.
* er loyal, pligtopfyldende og fleksibel.
* er tillidsvækkende og diplomatisk i kontakten med elever, forældre og kollegaer.
* har et glimt i øjet og et godt humør.

**Kontakt skolen for at høre nærmere:**
På vores hjemmeside <http://borris-skole.aula.dk/> kan du læse mere om skolen og se skolens værdigrundlag. Du er velkommen til at kontakte skoleleder Pernille Moesgaard på 22 33 55 70. Endelig er du meget velkommen til at besøge skolen og få en snak med os.

Borris skole tilbyder bl.a. velindrettede, personlige lærerarbejdspladser, og der stilles bærbar computer og iPad til rådighed for skolens medarbejdere. Der er ved nyansættelse tilknyttet mentor i opstarten, og nyuddannede lærere får reduktion af det ugentlige lektionsantal det første år.

Borris Skole er en del af Borris Helhed, der omfatter dagpleje, vuggestue, børnehave, skole og SFO.

Alle ansøgninger skal sendes elektronisk. Du sender din ansøgning ved at trykke på knappen ”Send ansøgning” nedenunder selve stillingsopslaget. Vedhæft din ansøgning og dit CV samt relevante bilag i PDF eller DOC format.

Ansøgningen skal være sendt **senest søndag d. 4. maj 2025,** og ansættelsessamtalerne gennemføres mandag d. 12. maj 2025.

Løn efter gældende overenskomst, og det kan oplyses, at Ringkøbing-Skjern Kommune indhenter straffeattest i ansættelsesforhold, der vedrører børn og unge.